ཁྲའོ་ཞན་ཕྱེད་གླིང་གི་དུས་བབ་སྐོར་གླེང་སྐབས།ཞི་ཅིན་ཕིང་གིས་ངས་བློ་མཐུན་ཨུ་ཡོན་ཀྲང་དང་ཐོག་མར་མཇལ་འཛོམས་བྱེད་སྐབས་དེའི་ཐད་དགོངས་འཆར་བརྗེ་རེས་ཟབ་མོ་བྱས་ནས་ཐུན་མོང་གི་ངོས་འཛིན་གལ་ཆེན་བྱུང་ཡོད།ཉེ་བའི་རིང་།བློ་མཐུན་ཨུ་ཡོན་ཀྲང་གིས་ཕྱེད་གླིང་གླེང་མོལ་བྱས་ནས་ཞི་ལྷོད་དུ་གཏོང་བའི་ཐད་སྐུལ་མ་གཏོང་རྒྱུར་འབད་བརྩོན་ཧུར་ཐག་གནང་བར་དགེ་མཚན་ལྡན་པའི་གྲུབ་འབྲས་ཐོབ་ཡོད།འབྲེལ་ཡོད་ཕྱོགས་ཁག་གིས་མཉམ་དུ་འབད་བརྩོན་བྱས་པ་བརྒྱུད་ཕྱེད་གླིང་གྲོས་མོལ་བྱས་ནས་ཞི་ལྷོད་དུ་འགྲོ་བའི་འཕེལ་ཕྱོགས་མུ་མཐུད་སྲ་བརྟན་དུ་ཕྱིན་པ་དེས་ཆབ་སྲིད་ཀྱི་ལམ་ནས་དཀའ་རྙོག་སེལ་བའི་ཕྱོགས་སུ་གོང་འཕེལ་འགྲོ་བར་སྐུལ་མ་གཏོང་རྒྱུར་ཕན་པ་ཡོད།ཀྲུང་གོ་ཕྱོགས་ནས་ཁྲའོ་ཞན་ཕྱོགས་ཀྱིས་ཕྱེད་གླིང་ལ་ཉིང་རྡུལ་མཚོན་ཆ་མེད་པ་བཟོ་རྒྱུ་མཐའ་འཁྱོངས་བྱེད་པར་རྒྱབ་སྐྱོར་བྱ་རྒྱུ་མ་ཟད།ཁྲའོ་ཞན་དང་ཨ་རི་གྲོས་མོལ་བྱས་ནས་ཕྱེད་གླིང་གི་དཀའ་རྙོག་གྲོས་མོལ་ཐག་གཅོད་ཐུབ་རྒྱུར་རྒྱབ་སྐྱོར་བྱ་རྒྱུ་དང་།འབྲེལ་ཡོད་ཕྱོགས་ཁག་དང་མཉམ་དུ་ཕྱེད་གླིང་གི་དཀའ་རྙོག་ཞི་བའི་གྲོས་མོལ་གྱི་ལམ་ནས་ཐག་གཅོད་ཡོང་བའི་འཕེལ་རིམ་ལ་ཕྱོགས་ཡོངས་ནས་སྐུལ་འདེད་གཏོང་བ་དང་ས་ཁུལ་ཡུན་རིང་བདེ་འཁོད་ཡོང་བར་དགེ་མཚན་ལྡན་པའི་ནུས་པ་མུ་མཐུད་འདོན་འདོད་ཡོད་ཅེས་གསུངས།